**Vienādas prasības Latvijas Republikas pilsoņa un ārvalstnieka atbrīvošanai no drošības naudas samaksas**

**Latvijas Republikas Senāta**

**Civillietu departamenta**

**2025. gada 9. jūlija**

**RĪCĪBAS SĒDES LĒMUMS**

**Lieta Nr. C30686719, SKC-715/2025**

[ECLI:LV:AT:2025:0709.C30686719.22.L](https://gateway.elieta.lv/api/v1/PublicMaterialDownload/81658c02-c2c7-42c3-baf2-ff23a844f05e)

Senatoru kolēģija šādā sastāvā: senators referents Erlens Kalniņš, senatori Intars Bisters un Kristīne Zīle

rīcības sēdē izskatīja [pers. A] ([*pers. A*]) blakus sūdzību par Latgales apgabaltiesas tiesneša 2025. gada 11. jūnija lēmumu.

Senatoru kolēģija

**konstatēja**

[1] Ar Latgales apgabaltiesas tiesneša 2025. gada 11. jūnija lēmumu noraidīts [pers. A] lūgums par viņa atbrīvošanu no drošības naudas samaksas par blakus sūdzības iesniegšanu civillietā [pers. B] ([*pers. B*]) prasībā pret [pers. A] un [pers. C] ([*pers. C*]) par piedziņas vēršanu uz parādnieka atsavināto mantu un atstāta bez virzības [pers. A] blakus sūdzība par Latgales apgabaltiesas 2025. gada 28. maija lēmumu, ar kuru atteikts taisīt papildspriedumu, vienlaikus nosakot termiņu līdz 2025. gada 11. jūlijam trūkuma novēršanai – drošības naudas 80 *euro* samaksai un samaksu apliecinoša dokumenta iesniegšanai Latgales apgabaltiesā.

[2] Par Latgales apgabaltiesas tiesneša 2025. gada 11. jūnija lēmumu [pers. A] iesniedzis blakus sūdzību.

[3] Senatoru kolēģija atzīst, ka saskaņā ar Civilprocesa likuma 464. panta septīto daļu ir jāatsaka pieņemt blakus sūdzību, jo tajā norādītie argumenti nedod acīmredzamu pamatu uzskatīt, ka, izskatot blakus sūdzību, pārsūdzētais lēmums tiks pilnīgi vai kādā tā daļā atcelts vai grozīts.

[3.1] Noraidot [pers. A] lūgumu par viņa kā Ukrainas pilsoņa atbrīvošanu no drošības naudas samaksu par blakus sūdzības iesniegšanu, kas pamatots ar norādi uz Latvijas Republikas un Ukrainas līguma par tiesisko palīdzību un tiesiskajām attiecībām civilajās, ģimenes, darba un krimināllietās (turpmāk – Tiesiskās palīdzības līgums) 43. pantu („*vienas Līgumslēdzējas Puses pilsoņiem, kuri dzīvo vai atrodas jebkurā no šo Pušu teritorijām un uzstājas otras Līgumslēdzējas Puses tiesās, nevar piespiest samaksāt drošības naudu procesa izmaksu nodrošināšanai tikai tā iemesla dēļ, ka viņi ir ārvalstnieki vai ka viņu dzīvesvieta vai atrašanās vieta neatrodas tās Līgumslēdzējas Puses teritorijā, kuras tiesā viņi griežas*”), tiesai ir pareizi iztulkojusi šo normu.

Proti, Tiesiskās palīdzības līguma 43. pantā, kurā paregulēta „atbrīvošana no drošības naudas samaksas”, ir paredzēts nevis tas, ka ikviens Ukrainas pilsonis, kurš vēršas Latvijas Republikas tiesā, jau „saskaņā ar likumu” (*Civilprocesa likuma 43.1 panta otrās daļas izpratnē*) ir atbrīvots no Civilprocesa likuma 43.1 panta pirmajā daļā paredzētā pienākuma maksāt drošības naudu, kas ir viena no tiesāšanās izdevumu veidiem (sk. *Civilprocesa likuma 33. panta pirmo daļu*), bet gan tas, ka Ukrainas pilsoņiem, kuri vēršas Latvijas Republikas tiesā, ir tādas pašas procesuālās tiesība un pienākumi kā Latvijas Republikas pilsoņiem (sk. arī *Tiesiskās palīdzības līguma 1. pantu*). Tāpēc no Ukrainas pilsoņa, kurš vēršas Latvijas Republikas tiesā, nedrīkst pieprasīt, lai tikai tā iemesla dēļ, ka viņš ir ārvalstnieks vai ka viņa dzīvesvieta neatrodas Latvijas Republikas teritorijā, šis Ukrainas pilsonis samaksātu „drošības naudu” Tiesiskās palīdzības līguma 43. panta izpratnē, t. i., tādu iepriekšēju nodrošinājumu zināmas naudas summas veidā, kura mērķis būtu garantēt Latvijas Republikas valsts, kā arī konkrētās tiesvedības citu dalībnieku iespējamo procesa izmaksu segšanu nākotnē. Tajā pašā laikā Tiesiskās palīdzības līguma 43. pants neatbrīvo Ukrainas pilsoņus, kuri vēršas Latvijas Republikas tiesā, no Civilprocesa likuma 43.1 panta pirmajā daļā paredzētā pienākuma maksāt drošības naudu, kāds ir ikvienam tiesību subjektam, kurš vēršas Latvijas Republikas tiesā ar kādu no minētajā normā paredzētajām sūdzībām vai pieteikumiem.

[3.2] Tāpat tiesa pareizi konstatējusi, ka [pers. A] ar savu 2025. gada 9. jūnija blakus sūdzību par Latgales apgabaltiesas 2025. gada 28. maija lēmumu (sk. *lietas 4. sējuma 174.–177. lapu*) nebija pieteicis lūgumu atbrīvot viņu no drošības naudas samaksas mantiskā stāvokļa dēļ, šim lūgumam pievienojot pierādījumus, kas apliecinātu [pers. A] apgalvojumus par viņa mantisko stāvokli, lai tādējādi izpildītu no Civilprocesa likuma 43.1 panta otrās daļas otrā teikuma izrietošo pienākumu pierādīt to, ka viņa kā sūdzības iesniedzēja mantiskais stāvoklis liedz iespēju samaksāt drošības naudu likumā noteiktajā apmērā (sk. *Senāta 2024. gada 26. jūnija lēmuma lietā Nr. SKC-604/2024, ECLI:LV:AT:2024:0626.C68323622.23.L, 6.1. punktu*).

[3.3] Senatoru kolēģija nosaka [pers. A] jaunu termiņu pārsūdzētajā lēmumā norādīto trūkumu novēršanai līdz 2025. gada 11. augustam.

Pamatojoties uz Civilprocesa likuma 464. panta septīto daļu, senatoru kolēģija

**nolēma**

atteikt pieņemt [pers. A] blakus sūdzību par Latgales apgabaltiesas tiesneša 2025. gada 11. jūnija lēmumu;

noteikt [pers. A] termiņu līdz 2025. gada 11. augustam Latgales apgabaltiesas tiesneša 2025. gada 11. jūnija lēmumā norādīto trūkumu novēršanai.

Lēmums nav pārsūdzams.